text: Bøder på 49.000 kroner til særtransporter
  04 maj 2018 kl. 15.10
  En lettisk særtransporter var i så dårlig stand, at den fik inddraget nummerpladen på sættevognen. Chauffør og transportfirma kan se frem til bøder på i alt 49.000 kroner.
  Den var helt gal, da en lettisk særtransporter blev kontrolleret på rastepladsen Ustrup Rasteplads syd for Hammelev. Her konstaterede Tungvognscenter Syd hele 14 fejl på det lettiske sættevogntog, der transporterede en mejetærsker. 
  Sættevognen har fået inddraget nummerpladen, og lastbilen er på værksted i Kolding. Der er nu et samlet bødekrav mod chaufføren på 18.000 kr. og 31.000 kr. mod transportfirmaet, ligesom der skal betales omkostninger til undersøgelse og bremsetest af køretøjerne på værksted. Herudover lægges der op til, at chaufføren frakendes førerretten betinget, da bremserne på sættevognen ikke virkede ’hurtigt, sikkert og virksomt,’ og det er en tilsidesættelse af væsentlige hensyn til færdselssikkerheden.
  Sættevognen vil formentlig ikke blive repareret, men transporteret på et andet køretøj til Letland. På lastbilen er der anslåede reparationsudgifter for ca. 50.000 kr.
  Det var galt med særtransporteren:
  Manipuleret Adblue-systemManglende udsyn gennem frontrudenSkævbremsning på lastbilens 1. akselMeget rustne bremseskiver på 3. akselNedslidte dæk på 2. akselSporestangen var bøjetBremsepotten, bremsenøglen, S-nøglen og bremsebakkerne var fjernet på sættevognens 2. aksel i højre sideDriftsbremsen på sættevognen kunne kun levere en fremregnet bremsepræstation på 8 % og minimumskravet er 45 % på en sættevognSlør i styrebolte på sættevognens 3. akselNedslidt dæk til ståltråden på sættevognens 2. aksel i venstre sideSættevognens chassis var gennemtæret og revnetSærtransporten af mejetærskeren havde en bredde på 3,18 meter, og var ikke afmærket som særtransportHøjden var 4,30 meter. Hvis mejetærskeren i stedet var blevet placeret på det laveste sted på sættevognen, ville den have kunnet køre som tilladelsesfri særtransportGrundet det brede gods, var det nødvendigt med spejlforøgere eller en kameraløsning til udsyn bagud langs godsets ydre kant. Da der hverken var spejlforøgere eller kameraløsning, var der krav om et bagvedkørende ledsagekøretøj
  
  Om Tungvognscenter Syd
  Tungvogncenter Syd er ét af tre tungvognscentre i Danmark, som alle varetager den operative kontrol af tunge køretøjer. Tungvognscenter Syds arbejdsområde er primært varetagelse af den operative vejsidekontrol, der omhandler kontrol af lastbiler, busser samt traktorer og landbrugsredskaber på vejnettet. Opgaverne er blandt andet kontrol af køre- og hviletid, farligt gods, særtransporter, miljøfarligt affald, overholdelses af miljøzoner, dyretransporter samt cabotagekørsel.Tungvognscenter Syd har base i Sydøstjyllands Politi og dækker et geografisk område svarende til tre politikredse: Fyns Politi, Syd- og Sønderjyllands Politi samt Sydøstjyllands Politi.
  
  